舞馬篇
作者：薛曜
朝代：唐

paragraphs: 星精龍種競騰驤，雙眼黃金紫豔光。
一朝逢遇昇平代，伏皂銜圖事帝王。
我皇盛德苞六宇，俗泰時和虞石拊。
昔聞九代有餘名，今日百獸先來舞。
鉤陳周衞儼旌旄，鐘鎛陶匏聲殷地。
承雲嘈囋駭日靈，調露鏗鈜動天駟。
奔塵飛箭若麟螭，躡景追風忽見知。
咀銜拉鐵並權奇，被服雕章何陸離。
紫玉鳴珂臨寶鐙，青絲綵絡帶金羈。
隨歌鼓而電驚，逐丸劒而飆馳。
態聚𨄳還急，驕凝驟不移。
光敵白日下，氣擁綠煙垂。
婉轉盤跚殊未已，懸空步驟紅塵起。
驚鳧翔鷺不堪儔，矯鳳迴鸞那足擬。
蘅垂桂褭香氛氳，長鳴汗血盡浮雲。
不辭辛苦來東道，祗爲簫韶朝夕聞。
閶闔間，玉臺側，承恩煦兮生光色。
鸞鏘鏘，車翼翼，備國容兮爲戎飾。
充雲翹兮天子庭，荷日用兮情無極。
吉良乘兮一千歲，神是得兮天地期。
大易占云南山壽，䟃𧽼共樂聖明時。